b'\n_START_ARTICLE_\nPisanello\n_START_PARAGRAPH_\nAntonijas Pizanas, pravarde Pizanelas (it. Pisanello, tikr. Antonio di Puccio Pisano, apie 1395\xe2\x80\x931455\xc2\xa0m.)\xc2\xa0\xe2\x80\x93 ital\xc5\xb3 XV a. dailininkas, medali\xc5\xb3 k\xc5\xabr\xc4\x97jas.\n_START_SECTION_\nBiografija\n_START_PARAGRAPH_\nAntonijas Pizanas gim\xc4\x97 apie 1395\xc2\xa0m., tikriausiai, Pizoje. Jo t\xc4\x97vas Puccio buvo pasiturintis tekstilini\xc5\xb3 audini\xc5\xb3 pirklys, motina Isabetta buvo kilusi i\xc5\xa1 Veronos. Pravarde Pizanelas (\xe2\x80\x9ema\xc5\xbeasis pizanietis\xe2\x80\x9c) dailininkas buvo pramintas, tikriausiai, d\xc4\x97l ma\xc5\xbeo stoto. Ankstyv\xc4\x85j\xc4\xaf Pizanelo stili\xc5\xb3 paveik\xc4\x97 dailininkas Stefano da Verona. Sp\xc4\x97jama, kad Pizanelas gal\xc4\x97jo b\xc5\xabti jo mokiniu. Jo stili\xc5\xb3 \xc4\xaftakojo Veronos dailininkas Altichiero. \xc5\xbdinoma, kad v\xc4\x97liau Pizanelas dirbo kartu su Gentile da Fabriano, kaip mokinys, ties freskomis Do\xc5\xbe\xc5\xb3 r\xc5\xabmuose Venecijoje 1415\xe2\x88\x921422 metais (nei\xc5\xa1likusios). Po to persik\xc4\x97l\xc4\x97 \xc4\xaf Rom\xc4\x85 ir su Gentile da Fabriano dekoravo \xc5\xa0v. Jono Laterano katedr\xc4\x85. Baig\xc4\x97 freskas joje po Gentile da Fabriano mirties 1431-32\xc2\xa0m. (\xc5\xa1ie darbai nei\xc5\xa1lik\xc4\x99)_NEWLINE_1422\xc2\xa0m. Pizanelas \xc4\xafsigijo nam\xc4\x85 Veronoje. 1422\xc2\xa0m. dokumentuotas dirbantis Gonzag\xc5\xb3 dvare Mantujoje. 1426\xc2\xa0m. datuojamas pirmas i\xc5\xa1lik\xc4\x99s jo darbas \xe2\x88\x92 Brenzoni monumento dekoras San Fermo ba\xc5\xbeny\xc4\x8dioje Veronoje. Ma\xc5\xbedaug 1420-\xc5\xb3j\xc5\xb3 pabaigoje Pizanelas dirbo Milano hercogui Filippo Maria Visconti. Apie 1433-38\xc2\xa0m. jis atliko freskas Sant\xe2\x80\x99Anastasia ba\xc5\xbeny\xc4\x8dios \xc5\xa0v. Jurgio ir Trebizondo princes\xc4\x97s koply\xc4\x8dioje (i\xc5\xa1likusios). Tuo metu Pizanelas buvo tap\xc4\x99s \xc5\xbeymiu dailininku Italijoje. Dirbo beveik visuose to meto Italijos kunigaik\xc5\xa1tys\xc4\x8di\xc5\xb3 dvaruose. 1438\xc2\xa0m. jis suk\xc5\xabr\xc4\x97 pirm\xc4\x85j\xc4\xaf savo medal\xc4\xaf Feraros hercogo Niccol\xc3\xb2 III d\xe2\x80\x99Este u\xc5\xbesakymu, kuriuo tur\xc4\x97jo \xc4\xafam\xc5\xbeinti popie\xc5\xbeiaus Eugenijaus IV-ojo ir Bizantijos imperatoriaus Jono VIII Paleologo atvykim\xc4\x85 \xc4\xaf Ferar\xc4\x85. Tradici\xc5\xa1kai \xc5\xa1is medalis laikomas pirmuoju reik\xc5\xa1mingu renesanso epochos medaliu. Savo medaliams Pizanelas pavyzd\xc5\xbeio s\xc4\x97m\xc4\x97si i\xc5\xa1 antikini\xc5\xb3 medali\xc5\xb3 ir monet\xc5\xb3, kuriuos tuo metu buvo madinga kolekcionuoti tarp to meto Italijos valdov\xc5\xb3._NEWLINE_1441\xc2\xa0m. prad\xc4\x97j\xc4\x99s valdyti Feraros hercogas Leonello d\xe2\x80\x99Este u\xc5\xbesak\xc4\x97 Pizanelui sukurti 9 medalius ir Julijaus Cezario portret\xc4\x85 (nei\xc5\xa1lik\xc4\x99s). 1444\xc2\xa0m. Pizanelas suk\xc5\xabr\xc4\x97 medal\xc4\xaf Leonello d\xe2\x80\x99Este vedyb\xc5\xb3 proga. 1445\xc2\xa0m. Pizanelas dar dirbo Riminyje, suk\xc5\xabr\xc4\x97 medal\xc4\xaf Sigismondo Pandolfo Malatesta vedyb\xc5\xb3 proga. Apie 1447\xc2\xa0m. datuojamos freskos karo ir kavalerijos tema, i\xc5\xa1likusios ir atrastos tik 1968\xc2\xa0m. Mantujos Valdov\xc5\xb3 r\xc5\xabmuose (Palazzo Ducale). 1449\xc2\xa0m. Pizanelas dokumentuotas paskutin\xc4\xaf kart\xc4\x85 dirbantis Neapolio karaliui Alfonsui V Aragonui. Sp\xc4\x97jama, kad Pizanelas mir\xc4\x97 apie 1455\xc2\xa0m. Jo tapybos darb\xc5\xb3 i\xc5\xa1liko tik keletas vienet\xc5\xb3. Laiming\xc5\xb3 aplinkybi\xc5\xb3 d\xc4\x97ka didelis kiekis Pizanelo pie\xc5\xa1ini\xc5\xb3 i\xc5\xa1liko vadinamajame Codex Vallardi rinkinyje, kur\xc4\xaf 1856\xc2\xa0m. \xc4\xafsigijo Luvras. Pie\xc5\xa1iniai reik\xc5\xa1mingai atskleid\xc5\xbeia, kaip dirbdavo ir ruo\xc5\xa1davo eskizus to meto dailininkai. Pizanelo pauk\xc5\xa1\xc4\x8di\xc5\xb3 pie\xc5\xa1iniai vertinami atskirais k\xc5\xabriniais. Pizanelas vertinamas reik\xc5\xa1mingiausiu renesanso medalistu. Viso i\xc5\xa1liko 36 jo sukurti medaliai. Tapyboje Pizanelas laikomas vienu pa\xc4\x8di\xc5\xb3 v\xc4\x97lyviausi\xc5\xb3 ital\xc5\xb3 gotikinio stiliaus atstov\xc5\xb3.'